Den nye erhvervs- og turismechef i Rebild Kommune, Kim Bak Kristensen, havde blot en enkelt arbejdsdag, før han forlod sin stilling. Det fortæller Rebild Kommune i en kortfattet pressemeddelelse. Ifølge pressemeddelelsen fra Rebild Kommune skyldes fratrædelsen ikke samarbejdsproblemer. Derudover vil hverken Kim Bak Kristensen eller kommunaldirektør Jes Lunde forklare yderligere i sagen. Men det socialdemokratiske byrådsmedlem Henrik Kristensen undrer sig. - Jeg har stor accept af, at man laver aftaler for medarbejdere, som af den ene eller anden grund forlader en arbejdsplads, hvis de har været der i længere tid. Men det her er så speciel en sag, hvor vi taler om 24 timer, eller der omkring, at der burde borgmesteren nok have valgt en anden aftale sådan, at man virkelig kan få lagt kortene på bordet og sige, hvad det i grunden er, der er hoved og hale i den her sag, siger Henrik Kristensen til TV2/NORD. Se Henrik Kristensen udtale sig om sagen i videoklippet øverst i artiklen.

Referat:
Kim Bak Kristensen forlader sin stilling som erhvervs- og turismechef i Rebild Kommune efter kun én arbejdsdag. Det undrer det socialdemokratiske byrådsmedlem, Henrik Kristensen, sig over.